Her er det forbudt å servere sprit: – Helt tullete
Brennevinsforbudet i Norge ble opphevet i 1927. Men i Hå lever en egen variant i beste velgående.  – Dette er en utrolig merkelig regel, og noe som henger igjen fra gammelt av, sier Olav Madland. Siden 2016 har han drevet Stasjoen pub i de gamle banklokalene på Varhaug. Madland er også kjent som frontfigur i det lokale bandet Silo & Saft.  Fra bardisken kan Madland tilby kundene øl, vin og likører med mindre enn 22 prosent alkohol.  Men han må skuffe gjester som ber om sterkere saker som vodka, whisky eller gin. I Hå kommune er det nemlig forbudt for puber og spisesteder å servere sprit.  Det er ett unntak. Skal du servere sprit, må du også tilby overnatting med «hotellstandard». Det betyr at det bare er på Sirevåg Konferansehotell at det er mulig å ta seg en drink i baren.  – Det er vel for at folk skal ha mulighet for å gå og legge seg med én gang, sier en lattermild Madland.  I løpet av våren skal nye alkoholpolitiske retningslinjer vedtas av lokalpolitikerne.  Madland og andre aktører i utelivet har spilt inn at det trengs en lemping på brennevinsforbudet.  – Hå får et veldig merkelig stempel, og for oss i baren er det både dumt og tungt å måtte forklare kundene hvorfor det er slik. Det er helt tullete, sier pubeieren.  – Har mistet kunder Puben har en del kunder fra Polen og Ukraina.  – De forstår ingenting når de ikke får lov til å ta seg en drink. Flere kommer faktisk ikke tilbake til puben igjen.  Ifølge pubeieren er det flere som heller velger å ta turen til Bryne i helgene, hvor det er mer liberale skjenkeregler. I Time kommune er det fullt lovlig å mikse en drink på bardisken. I en høringsuttalelse til Hå kommune skriver innehaveren av Kafé Ståvå på Vigrestad at stedet taper omsetning på grunn av spritreglene.  – Vi har fått mange avbestillinger, spesielt i perioden november/desember. Grunnen er at folk ønsker å ha akevitt til lutefisk og konjakk til dessert, noe som ikke er mulig nå, skriver Hans Kristian Dalaker.  NHO Reiseliv: – Meningsløst  Hå er én av svært få kommuner hvor puber har forbud mot å servere sprit.  – De senere årene har vi hørt svært lite om slike begrensninger, men vi vet at dette var mer vanlig før, sier kommunikasjonsrådgiver Vilde Larsen Hellum i NHO Reiseliv. Hun understreker at organisasjonen generelt er for vide og like rammer for alle, og mener det bør være opp til den enkelte aktør å bestemme hva som skal serveres, så lenge man har bevilling.  Ifølge NHO Reiseliv blir det skjenket lite brennevin på serveringssteder i Norge. Øl og vin utgjør det største volumet.  – Det oppfattes som meningsløst å skille mellom servering av brennevin på et hotell og på en pub, sier Hellum.  Restriktive tradisjoner Olav Madland hos Stasjoen pub påpeker at alkoholpolitikken i Hå alltid har vært restriktiv .  Fram til tidlig 90-tall var det svært vanskelig å kjøpe alkohol i kommunen. Da fikk Hå for første gang et ølutsalg, og i 2000 ble det lovlig å selge øl i butikk. I 2013 fikk Hå endelig vinmonopol.   – KrF har alltid hatt god oppslutning i Hå, men jeg føler at holdningene har endret seg de siste årene. Jeg har et godt håp om at reglene blir lempet på, sier Madland.  Dette sier KrF-ordføreren Ordfører Andreas Bjorland (KrF) sier til Aftenbladet at han ikke ønsker å behandle de nye alkoholpolitiske retningslinjene på forhånd, men at det er naturlig å diskutere reglene.  – Formålet med restriksjoner rundt alkoholservering er å beskytte innbyggerne. Spesielt med tanke på hva som er best for barn og unge, sier ordføreren og fortsetter: – Men dersom det er liten effekt av å ha sære regler, så må vi ha øynene opp for det. Signaler fra NHO Reiseliv og hvordan det er i nabokommunene er momenter når vi skal behandle saken. 
I Hå kommune er det forbudt for puber og spisesteder å servere sprit, med unntak hvis stedet tilbyr overnatting med "hotellstandard".  Pubinnehaver Olav Madland mener forbudet er gammeldags, og håper nye alkoholpolitiske retningslinjer vil lempe på forbudet.  NHO Reiseliv mener det bør være opp til den enkelte aktør å bestemme hva som skal serveres, så lenge man har bevilling.  Ordfører i Hå, Andreas Bjorland (KrF), mener formålet med alkohol-restriksjoner er å beskytte innbyggerne, men er åpen for å se på reglene hvis de har liten effekt.